ועדת החינוך והתרבות החליטה לתמוך בהנהגת תלבושת האחידה במערכת החינוך. השבוע קיימה הוועדה דיון בנושא, תוך כדי התייעצות עם ההורים והתלמידים ותוך מתן אפשרות בחירה לכל ביה”ס בשיתוף ההורים והתלמידים באשר לסוג או סוגי התלבושת ובחירת הספקים. הסיבה לכך היא כלכלית, כמובן.
אך נשאלת השאלה האם התלבושת האחידה אכן תמנע הבלטת פערים הכלכליים? לדברי ח"כ מוחמד ברכה "תלבושת אחידה אינה מצמצמת פערים אלא רק מסתירה אותם. עם זאת במצב של תלבושת אחידה הדברים נראים, שווים יותר".
הועדה ציינה שהיא מאמינה כי הנהגת תלבושת אחידה תשפר את אקלים ביה”ס ואווירת המשמעת, תגביר תחושת השייכות לביה”ס, תמנע תחרות והבלטת פערים כלכליים. יש בכל מקרה למצוא את הדרך שתאפשר סיוע למשפחות החלשות באופן הולם ומכובד. כמו כן ציינה הועדה שבמציאות הישראלית רצוי להנהיג תלבושת אחידה גם משיקולי בטחון, לצורך זיהוי מהיר של זר הנמצא במתחם ביה”ס.
על פי סקר הסתדרות המורים נמצא כי רוב התלמידים מתנגדים לתלבושת האחידה אך לאור היתרונות, טען ח"כ אילו שלגי יש לשקול הנהגת התלבושת האחידה. "יש לתת אפשרות בחירה לכל ביה”ס בשיתוף ההורים והתלמידים באשר לסוג או סוגי התלבושת ובחירת הספקים."
אבי נחמני, סגן יו”ר מועצת תלמידים ארצית שנכח בישיבה המליץ שההחלטה בנושא תלבושת אחידה תתקבל בשיתוף ההורים והתלמידים. "תלמידים, אינם אוהבים דברים בכפיה".
ח”כ גילה פינקלשטיין תמכה בתלבושת אחידה שלדבריה: " חוסכת בעלויות הביגוד והדבר חשוב במיוחד במשפחות חסרות אמצעים. אז תוכלנה המשפחות להתרכז יותר בחינוך ולא בקניית מותגים יקרים. כן יש לזכור כי גם התלבושת האחידה, אינה אחידה לחלוטין, ויש בה מגוון".
שריד אין קשר בין תלבושת אחידה ושיפור השגיות לימודית, אך, יש לתלבושת היבט חברתי והיא יכולה לצמצם פערים. "אני בעד תלבושת אחידה בשיתוף פעולה והבנה אך לא בכפיה".
ח”כ מרינה סולודקין הביעה התנגדות לתלבושת האחידה:" גדלתי במדינה שתלבושת אחידה הייתה חובה וסמל ואיני רוצה שבמדינת ישראל תונהג תלבושת אחידה בדומה לברה”מ, סין או צפון קוריאה. ועל כן על אף יתרונות התלבושת האחידה יש להנהיגה בשכל בעיקר ביסודי ובחט”ב".
טענה שונה בעד התלבושת האחידה הציג ח”כ איתן כבל שאמר שיש תחושה של התפרקות בקרב הדור הצעיר. "אם התלבושת האחידה תוריד מתחים, ולו ב-10%, הרווחנו."
ח”כ עבד אלמלכ דהאמשה הציעה יוזמה ייחודית: "במדינת ישראל בה החינוך הוא חינם ויש גם אנשים עם בעיות כלכליות קשות, מן הראוי שמשרד החינוך ינהיג ויקנה התלבושת האחידה. הדבר יפתור לא רק בעיות כלכליות אלא גם בעיות אחרות."
שולמית יודסין, נציגת ארגון הורים ארצי אמרה שההורים תומכים בהנהגת תלבושת אחידה." יש צורך בקוד לבוש בביה”ס תוך מתן אפשרות למגוון צבעים. שיתוף פעולה של התלמידים, רצוי, אך לא הכרחי."
הוועדה מבקשת ממשרד החינוך לדווח לה עד לתחילת שנת הלימודים תשס”ה על אופן ושעור יישום חוזר המנכ”ל שהוצא בעניין זה לאחרונה במערכת החינוך, לפי פילוח לבתי ספר יסודי, חטיבה ותיכון לפי ישובים. וכן היא ממליצה למשרד החינוך כי לאחר קבלת הנתונים יוסקו המסקנות ויצא במהלך שנת הלימודים תשס”ה חוזר מנכ”ל נוסף בנושא חשוב זה. גם ועדת החינוך והתרבות תחזור ותידרש לנושא זה בשנת הלימודים הבאה.